Vierjarige sterf toe sy vuurwapen in handsak vindYanelly Zoller. Foto: www.youcaring.com ŉ Vierjarige dogtertjie van Tampa in die Amerikaanse deelstaat Florida is dood nadat sy op soek was na lekkergoed in haar ouma se handsak en ŉ vuurwapen in die handsak gevind het. Fox News berig Yanelly Zoller het die vuurwapen in die handsak gekry, per ongeluk die sneller getrek en haarself in die bors gewond. Sy het op die toneel gesterf. Volgens die nuusagentskap was Yanelly se grootouers, Michel en Christie Zoller, albei tuis ten tyde van die voorval. Die polisie ondersoek die voorval, maar sê geen vuilspel word vermoed nie. CBS News berig die vuurwapen was gelisensieerd. Yanelly Zoller. Foto: www.youcaring.com Shane Zoller (22), Yanelly se pa, het aan The Tampa Bay Times gesê hy was op pad om sy dogter by sy ouers se huis te gaan oplaai toe hy polisievoertuie buite die huis gesien het. “Nelly was baie naby aan hulle en het so opgewonde geraak as sy by haar ouma se huis kon gaan kuier. Sy was aan haar ouma se heup geheg,” het Zoller gesê. “Sy wou net lekkergoed gehad het.” Zoller het toesig van Yanelly met haar ma gedeel. Intussen is ŉ skarebefondsingsinisiatief op die GoFundMe-webtuiste van stapel gestuur om geld in te samel vir Yanelly se begrafnis en ander onkoste. Teen Vrydag is $2 440 (ongeveer R32 000) vir die gesin ingesamel. Op die You Caring-webtuiste het ŉ huldeblyk aan Yonelly gelui dat die nagmerrie die familie met talle onbeantwoorde vrae agterlaat. “Die enigste antwoord wat halfpad sin maak is dat die hemel nog ŉ engel nodig gehad het. Haar ster skyn helder. Ons pragtige engel is deur ŉ fratsongeluk weggeneem, iets wat moeilik is om oor te praat. Haar lewe was kort, maar haar skoonheid en betowering sal vir ewig voortleef.”